AARHUS/HERNING: Et overfald på en 36-årig mand i Herning om aftenen den 1. juli trækker tråde til Aarhus.

Derfor delte Østjyllands Politi mandag formiddag en efterlysning fra Midt- og Vestjyllands Politi. Politiet vil gerne have hjælp til at identificere en mand, der kan have set noget i forbindelse med overfaldet.

Den 36-årige mand blev kl. 19.10 den 1. juli kontaktet af fire mænd uden for Fakta på Vestergade 10 i Herning. De tvang ham ind i en stor sort bil, hvor han blev slået og sparket flere gange.

Det lykkedes ham at flygte fra bilen med mændene i hælene, og den 36-årige kunne springe ind i en tilfældig bil, der kørte ham bort fra stedet.

Gerningsmændene menes at komme fra Aarhus eller at have relationer til byen, så hvis nogen ved noget, skal de kontakte politiet på tlf. 114. Samtidig vil politiet også gerne have identificeret den mand, som kort forinden overfaldet var inde i Fakta, hvor han blev fotograferet af forretningens overvågning. Han kan muligvis have set noget, der kan have betydning for sagen, hvorfor politiet ønsker denne mand identificeret. Ifølge Østjyllands Politi er han muligvis fra Aarhus.

Såfremt nogen mener at kunne genkende manden, bedes de kontakte politiet på tlf. 114.